| "I’ll Cry Instead"The Beatles |
| --- |
| Singlen "I’ll Cry Instead" kansikuva |
| Singlen tiedot |
|  Albumilta | *Something New* |
|  B-puoli | "I’m Happy Just to Dance with You" |
|  Äänitetty  | 1. kesäkuuta 1964, Abbey Road Studios, Lontoo |
|  Julkaistu | 20. heinäkuuta 1964 |
|  Formaatti | 7" vinyyli |
|  Tekijä(t) | John Lennon, Paul McCartney |
|  Tuottaja(t) | George Martin |
|  Tyylilaji | country, rockabilly |
|  Kesto | 02.09 |
|  Levy-yhtiö | Capitol Records |
| Listasijoitukset |
|  Yhdysvallat: 25. (Billboard)
(Lisää listasijoituksia) |
| The Beatlesin muut singlet |
| "A Hard Day’s Night"  1964 

---

"And I Love Her"(USA) 1964 | "I’ll Cry Instead"(USA) 1964 | "I Feel Fine"  1964

---

"Matchbox"(USA) 1964 |

**I’ll Cry Instead** on brittiläisen The Beatles -yhtyeen kappale vuonna 1964 julkaistulta albumilta *A Hard Day’s Night*. Sen kirjoitti kokonaan John Lennon, vaikka tekijätietoihin merkittiin myös Paul McCartneyn nimi. Kappaleen lauloi Lennon itse. Sen piti myös sisältyä *Yeah, yeah, tässä me tulemme* (engl. *A Hard Day’s Night*) -elokuvaan, mutta kyseisen kohtauksen taustamusiikiksi vaihdettiin viime hetkellä "Can’t Buy Me Love".

Capitol Records julkaisi kappaleen singlenä Yhdysvalloissa, jossa se nousi Billboardin listan sijalle 25. Single oli peräisin Capitolin julkaisemalta albumilta *Something New*.

Työstö
------

John Lennon kirjoitti kappaleen helmikuussa 1964. Beatles levytti kappaleen äänittäjä Norman Smithin kanssa 1. kesäkuuta Lontoon Abbey Road -studioilla samoissa sessioissa kappaleiden "Matchbox" ja "Slow Down" kanssa. Kappale äänitettiin kahdessa osassa, ja osat liitettiin yhteen 4. kesäkuuta. Kappaleen pituudeksi tuli vain 1.44 minuuttia. Yhdysvalloissa kappale haluttiin julkaista singlenä, joten kappaleen pidentämiseksi sen loppuun liitettiin ensimmäinen säkeistö, jolloin pituudeksi saatiin 2.09.

"I’ll Cry Instead" oli tarkoitus julkaista elokuvan *Yeah, yeah, tässä me tulemme* (engl. *A Hard Day’s Night*) huhtikuussa kuvatussa kohtauksessa, jossa Beatlesin jäsenet pakenevat teräsportaita pitkin alas ja juoksentelevat Thornbury Playing Fieldsissä, Lontoon Middlesexissä. Ohjaaja Richard Lesterin vaatimuksesta tilalle vaihdettiin kuitenkin viime hetkellä "Can’t Buy Me Love", joka oli äänitetty hieman ennen *A Hard Day’s Night* -albumin muita kappaleita ja noussut jo hitiksi.

> »Kirjoitin sen elokuvaan, mutta Dick Lester ei edes halunnut sitä. Sen sijaan hän herätti "Can’t Buy Me Loven" kuolleista sitä kohtausta varten. Pidän kuitenkin kappaleen väliosasta.»   
> (John Lennon vuonna 1980.)
> 
>

Julkaisu
--------

Yhdysvalloissa "I’ll Cry Instead" ilmestyi 26. kesäkuuta United Artistsin julkaisemalla *A Hard Day’s Night* -albumin Yhdysvaltain-painoksella. Kappale oli pitkään kirjoitettu takakannessa ja etiketissä väärin: *I Cry Instead*. Virhe korjattiin vasta vuonna 1980, kun albumin uusintapainoksia alkoi julkaista Capitol Records.

Capitol julkaisi kappaleen singlenä 20. heinäkuuta 1964, samana päivänä singlen "And I Love Her" kanssa. Capitol ei ollut tietoinen "I’ll Cry Insteadin" jättämisestä pois elokuvasta, vaan oletti sen edelleen kuuluvan siihen. Kappale nousi Billboard Hot 100 -listan sijalle 25 ja pysyi listalla kaikkiaan seitsemän viikkoa. Myös *Cashboxin* (22.) ja *Record Worldin* (28.) listoilla kappale saavutti sijoitukset. Lisäksi B-puoli "I’m Happy Just to Dance with You" ylsi *Billboardin* listalla sijalle 95 ja *Record Worldin* listalla sijalle 103. Sekä single että yhdysvaltalainen *A Hard Day’s Night* -albumi sisälsivät kappaleen keinotekoisesti pidennetyn version. Capitol julkaisi 20. heinäkuuta *Something New* -albumin, jonka avausraita "I’ll Cry Instead" oli.

Britanniassa kappaleen lyhyempi, muokkaamaton versio ilmestyi *A Hard Day’s Night* -albumin Britannian-painoksella 10. heinäkuuta 1964. Sitä ei julkaistu singlenä.

Beatles ei koskaan esittänyt kappaletta konserteissaan.

Laulusta ovat tehneet cover-version muun muassa Chet Atkins, Joe Cocker, Billy Joel, Johnny Rivers ja Lee Rocker. Niistä Atkinsin versio ilmestyi hänen vuonna 1966 julkaistulla tribuuttialbumillaan *Chet Atkins Picks on the Beatles*. Billy Joelin versio oli "An Innocent Man" -singlen B-puoli vuonna 1983, eikä se kuulunut millekään hänen albumilleen.

#### Listasijoitukset

| Valtio | Lista | Korkein sijoitus | Lähde |
| --- | --- | --- | --- |
|  Yhdysvallat | Billboard Hot 100 | 25. |  |
|  Yhdysvallat | Cashbox | 22. |  |
|  Yhdysvallat | Record World | 28. |  |

Tyyli
-----

### Sanoitus

|  |  |  |
| --- | --- | --- |
| "| You’d better hide all the girls
I’m gonna break their hearts all ’round the world
Yes, I’m gonna break them in two
And show you what your lovin’ man can do
Until then I’ll cry instead | "|
| **– Kappaleen kolmas ja viimeinen A-osa** |

Vuosi 1964 merkitsi Lennonille uudenlaisen laulunkirjoitustyylin syntyä. "From Me to Youn" ja "I Want to Hold Your Handin" kaltaisten pinnallisten sanoitusten sijaan hän alkoi kertoa aidoista tunteistaan. Uuteen tyyliin vaikutti Bob Dylanin musiikki ja etenkin tämän albumi *The Freewheelin’ Bob Dylan*, jota Beatlesin jäsenet kuuntelivat usein. Lennonin ensimmäinen uuden tyylin kappale oli "You Can’t Do That".

Kappaleessa "I’ll Cry Instead" Lennon purki henkilökohtaista vihaansa, itsesääliään, hämmennystään ja kostonhimoaan vahvemmin kuin ennen. Kappale käsittelee rakkauden vuoksi tehtyä kostoa. Lennon käytti aihetta joissakin lauluissaan myöhemminkin. Samantyylistä misogyniaa tulisi sisältämään kappale "Run for Your Life" ja vastaavaa turvattomuuden tunteen kuvausta kappaleet "Help!" ja "You’ve Got to Hide Your Love Away". Lennonin silloisen vaimon Cynthian mukaan kappaleet kuvastivat Lennonin turhatumista: miljoonien ihmisten ihailusta huolimatta hän oli menettänyt vapautensa sekä menneisiin aikoihin liittyvän hauskuuden. Allmusicin William Ruhlmannin mukaan "I’ll Cry Instead" on country & western -tyyliseksi tehty laulu vihasta.

### Musiikki

"I’ll Cry Instead" oli Beatlesin ensimmäinen yritys tehdä country-pastissi. Yhtyeen jäsenistä country-musiikkia ihaili erityisesti rumpali Ringo Starr. Kappale on myös rockabilly-tyylinen, mikä juontuu etenkin Paul McCartneyn walking bass -tyylisestä bassonsoitosta sekä George Harrisonin soittamasta Gretsch-kitarasta. Lisäksi soinnutuksessa ja laulutyylissä on vaikutteita bluesista. Blues-skaala oli yhtyeelle tuohon aikaan yleinen, sillä sitä käytettiin *A Hard Day’s Night* -albumilla myös kappaleissa "Can’t Buy Me Love", "You Can’t Do That" ja "A Hard Day’s Night".

Kappaleessa on AABA-rakenne, eli kahden A-osan jälkeen tulee B-osa ja sen jälkeen taas A-osa, eikä siinä ole varsinaista kertosäettä. Kappaleessa ei myöskään ole sooloa tai instrumentaaliväliosaa. Paul McCartneyn bassokitara on esillä varsinkin kolmannessa ja viimeisessä säkeistössä. Ringo Starrin rummut on miksattu lähes kuulumattomiin, ja hän soittaa suoraa komppia ilman fillejä. Rumpuja selvemmin kappaleessa on kuuluvilla Starrin soittama tamburiini. George Harrison soittaa soolokitaralla Carl Perkins -tyylisesti, mikä lisää kappaleen rockabilly-vaikutelmaa. John Lennon soittaa rytmikitaraosuutensa akustisella kitaralla.

Kappaleen sävellaji on G-duuri ja tahtilaji 4/4. Se etenee seuraavasti:

1. A-osa
2. A-osa
3. B-osa
4. A-osa
5. B-osa
6. A-osa ja lopetus

Kokoonpano
----------

* John Lennon – laulu, rytmikitara (Gibson J160E), akustinen kitara
* Paul McCartney – bassokitara (1961 Höfner 500/1)
* George Harrison – soolokitara (Gretsch 6122)
* Ringo Starr – rummut (Ludwig), tamburiini

* Norman Smith – äänittäjä

Lähteet
-------

1. 1 2 3 4 5  'I'll Cry Instead' song -- The Beatles *Beatles-discography.com*.  Arkistoitu 8.4.2016. Viitattu 4.1.2012.  (englanniksi)
2. 1 2 3 4 5 6 7  The Beatles -- I'll Cry Instead - History and Information from the Oldies Guide at About.com *Oldies.about.com*.  Arkistoitu 30.1.2012. Viitattu 21.3.2022.  (englanniksi)
3. 1 2 3 4 5 6  I'll Cry Instead - The Beatles Bible *Beatlesbible.com*. Viitattu 21.3.2022.  (englanniksi)
4. 1 2 3 4 5 6 7 8 9  Rybaczewski, Dave: "I'll Cry Instead" by The Beatles. *Beatlesebooks.com*. Viitattu 30.3.2022.  (englanniksi)
5. ↑  The Beatles' US singles -- American discography *Beatles-discography.com*.  Arkistoitu 20.2.2016. Viitattu 4.1.2012.  (englanniksi)
6. 1 2 3 4  'I'll Cry Instead' American single -- The Beatles *Beatles-discography.com*.  Arkistoitu 14.3.2016. Viitattu 21.3.2022.  (englanniksi)
7. ↑  'Something New' US album -- The Beatles *Beatles-discography.com*.  Arkistoitu 5.3.2016. Viitattu 4.1.2012.  (englanniksi)
8. ↑  The Beatles' UK singles -- British discography *Beatles-discography.com*.  Arkistoitu 20.2.2016. Viitattu 4.1.2012.  (englanniksi)
9. 1 2  I'll Cry Instead - The Beatles - Song Info *Allmusic.com*. Viitattu 30.3.2022.  (englanniksi)
10. ↑  Pollack, Alan W.: Alan W. Pollack's Notes on "I'll Cry Instead" *Soundscapes.info*. Viitattu 21.3.2022.  (englanniksi)



|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
The Beatles |
| --- |
|  |
| * **John Lennon**
* **Paul McCartney**
* **George Harrison**
* **Ringo Starr**

* Stuart Sutcliffe
* Pete Best
* George Martin
 |
|  |
| Britannianstudioalbumit | * *Please Please Me*
* *With the Beatles*
* *A Hard Day’s Night*
* *Beatles for Sale*
* *Help!*
* *Rubber Soul*
* *Revolver*
* *Sgt. Pepper’s Lonely Hearts Club Band*
* *The Beatles*
* *Yellow Submarine*
* *Abbey Road*
* *Let It Be*
 |
|  |
| Yhdysvaltainstudioalbumit | * *Introducing... The Beatles*
* *Meet The Beatles!*
* *The Beatles’ Second Album*
* *A Hard Day’s Night*
* *Something New*
* *The Beatles’ Story*
* *Beatles ’65*
* *The Early Beatles*
* *Beatles VI*
* *Help!*
* *Rubber Soul*
* *Yesterday and Today*
* *Revolver*
* *Sgt. Pepper’s Lonely Hearts Club Band*
* *Magical Mystery Tour*
* *The Beatles*
* *Yellow Submarine*
* *Abbey Road*
* *Hey Jude*
* *Let It Be*
 |
|  |
| EP:eitä | * *Twist and Shout*
* *The Beatles’ Hits*
* *Long Tall Sally*
* *Magical Mystery Tour*
 |
|  |
| Kokoelmat | * *A Collection of Beatles Oldies (But Goldies)*
* *The Beatles 1962–1966*
* *The Beatles 1967–1970*
* *Rock ’n’ Roll Music*
* *The Beatles at the Hollywood Bowl*
* *Live! at the Star-Club in Hamburg, Germany; 1962*
* *Reel Music*
* *Love Songs*
* *The Beatles’ Ballads*
* *20 Greatest Hits*
* *Past Masters, Volume One*
* *Past Masters, Volume Two*
* *The Beatles Box Set*
* *Live at the BBC*
* *Anthology 1*
* *Anthology 2*
* *Anthology 3*
* *Yellow Submarine Songtrack*
* *1*
* *Let It Be... Naked*
* *The Capitol Albums, Volume 1*
* *The Capitol Albums, Volume 2*
* *Love*
* *The Beatles Stereo Box Set*
* *The Beatles in Mono*
* *Tomorrow Never Knows*
 |

 |